SKRIFTLIG FORESPØRGSEL E-0962/98

af Florus Wijsenbeek (ELDR) til Kommissionen

(30. marts 1998)

Om: Benyttelse af tjenestecykler

Har Kommissionen kendskab til, at den nederlandske cykelfabrik "BATAVUS" har tilbudt gratis at stille ti tjenestecykler til rådighed for Kommissionens tjenestemænd?

Er Kommissionen klar over forsøg på fra de lokale myndigheders side i Bruxelles at fremme bæredygtig mobilitet ved at benytte cykler i byen?

Er Kommissionen klar over, at der i forbindelse med den nye infrastruktur omkring bygningerne på Schuman-pladsen er anlagt særlige cykelstier?

Er Kommissionen klar over, at anvendelsen af cykler i bymiljø er i fuld overensstemmelse med forslag fra Kommissionen i projektet "Borgernes transportnet" (KOM(95) 0601), som tillige støttes af betænkninger af undertegnede om den pågældende grønbog (A-0289/96) og i undertegnedes betænkninger om bytrafik (A-0150/92) og om cyklen som transportmiddel (A-0183/86)?

Kan Kommissionen gøre rede for, hvorfor den på trods heraf og i modstrid med disse betænkninger har afslået cykelfabrikkens tilbud?

Er Kommissionen rede til at tage tilbudet op til fornyet overvejelse? I benægtende fald, hvorfor ikke?

Svar afgivet på Kommissionens vegne af Erkki Liikanen

(8. juni 1998)

Ved sin beslutning af 16. juli 1997 har Kommissionen fastlagt en ambitiøs målsætning for sit personales brug af miljøvenlige transportmidler.

Siden december 1997 har der i samarbejde med hovedstadsregionen Bruxelles og trafikselskabet i Bruxelles (STIB) ved hjælp af Eurobusser været etableret forbindelse mellem stort set alle EU-institutionens bygninger beliggende i det europæiske kvarter. Det skal noteres, at kun Kommissionen bidrager økonomisk til denne ny transportmulighed, der dækker dens behov for tjenestelig mobilitet. Dette er netop blevet bekræftet af en rundspørge blandt alle Kommissionens medarbejdere. Eurobussen har også til formål at få folk til at tænke på "offentlig transport" og undlade systematisk at bruge bil som et bidrag til at skåne miljøet i byen, som er truet af trafikkaos. Eurobussen suppleres af en bus, som finansieres 100 % af Kommissionen, og som kører i fast rutefart mellem Genève-bygningerne og Rond Point Schuman. Dertil kommer uddeling af gratis billetter til personalet i Beaulieu-bygningen til brug for tjenestelig transport.

Kommissionen vil fortsætte sine bestræbelser på at imødekomme sit personales transportbehov. For indeværende forekommer det ikke Kommissionen hensigtsmæssigt at anskaffe cykler til fri afbenyttelse for personalet i bygningerne i nærheden af Rond Point Schuman. Det har den meddelt det firma, som det ærede medlem nævner. For det personale, som arbejder i Beaulieu-Delta-kvarteret kan Kommissionen dog som led i en pilotaktion angående transport overveje at etablere et system med cykler til fri afbenyttelse under en særlig ordning i samarbejde med de lokale myndigheder.

Kommissionen er bevidst om, at brugen af cykler i byerne bidrager til at forbedre livskvaliteten og de trafikale forhold og har således forpligtet sig til at fremme personalets brug af cykler. Den har således planer om gradvis at udbygge parkeringsmulighederne såvel for cykler i som uden for de fleste af dens bygninger. Kommissionen opfordrer stærkt hovedstadsregionen Bruxelles og Bruxelles by til at fremskynde etableringen af cykelstier og gangstier omkring bygningerne, og den glæder sig over, at Parlamentet i de beslutninger, som det ærede medlem nævner, slutter op om bestræbelserne på at opnå en bæredygtig trafiksituation i Bruxelles.

Endelig finansierer Kommissionen flere projekter under transportprogrammet inden for det fjerde rammeprogram for forskning og udvikling. Der er tale om projekter, der sigter mod at fremme transport til fods og på cykel, som f.eks. Adonis-projektet, hvis formål er udarbejdelse af en guide for hensigtsmæssig brug af cykler i byen. Desuden yder Kommissionen økonomisk støtte til den europæiske cykelunions initiativ til at etablere cykelruter gennem Europa, Europvélo. Der skal blandt andet etableres en rute fra London til Rom via Bruxelles.